ΨΗΦΙΣΜΑ(1)

για την κατάσταση στην περιοχή των Μεγάλων Λιμνών

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στην Abuja (Νιγηρία) από τις 20 έως τις 23 Μαρτίου 2000,

- υπενθυμίζοντας τα προηγούμενα ψηφίσματά της για την κατάσταση στην περιοχή των Μεγάλων Λιμνών και κυρίως στη Λαϊκή Δημοκρατία του Κογκό (ΛΔΚ)

- υπενθυμίζοντας τη δήλωση της Προεδρίας της Ευρωπαϊκής Ένωσης (ΕΕ) της 26ης Νοεμβρίου 1999,

A. λαμβάνοντας υπόψη ότι κατά τους τελευταίους 18 μήνες λυμαίνεται μία στρατιωτική σύγκρουση στη Λαϊκή Δημοκρατία του Κογκό με την ενεργό στρατιωτική συμμετοχή έξι γειτονικών χωρών, απειλώντας σοβαρά τη σταθερότητα της περιοχής, σπέρνοντας και πάλι το θάνατο και την καταστροφή και προκαλώντας μία νέα έξοδο προσφύγων,

B. λαμβάνοντας υπόψη ότι, η συμφωνία της Λουζάκα για κατάπαυση του πυρός που υπεγράφη τον Ιούλιο 1999 από τις έξι χώρες και τις διάφορες ομάδες ανταρτών που ενέχονται στη σύγκρουση αυτή, παραβιάστηκε έκτοτε ατιμωρητί από όλα τα μέρη,

C. λαμβάνοντας υπόψη ότι το Συμβούλιο Ασφαλείας των Ηνωμένων Εθνών πραγματοποίησε μία ειδική σύνοδο στις 26 Ιανουαρίου 2000 προκειμένου να εξετάσει την κατάσταση στη ΛΔΚ και ότι προβλέπει στο εξής να παρατάξει 5500 άνδρες προκειμένου να επιβλέψουν την εφαρμογή της συμφωνίας της Λουζάκα,

D. λαμβάνοντας υπόψη ότι η συμφωνία της Λουζάκα περιλαμβάνει τη δέσμευση εκ μέρους των γειτονικών χωρών να αποσύρουν τις δυνάμεις τους καθώς και την υπόσχεση όλων των μερών να αρχίσουν έναν εθνικό διάλογο για το μέλλον του Κογκό, με τη συμμετοχή εκπροσώπων της κοινωνίας των πολιτών και να διασφαλίσουν τα σύνορα του Κογκό ώστε να υπάρξουν εγγυήσεις για την ασφάλεια των γειτονικών χωρών,

E. λαμβάνοντας υπόψη ότι τα εμπόδια στην εφαρμογή της συμφωνίας της Λουζάκα είναι σημαντικά όσον αφορά τη σοβαρή αστάθεια και τις εθνοτικές εντάσεις που διαιωνίζονται στην περιοχή καθώς επίσης και τη συνεχή παρουσία προσφύγων που οδήγησε σε μία τρομακτική ανθρώπινη κρίση,

F. λαμβάνοντας υπόψη ότι ο σεβασμός των ανθρωπίνων δικαιωμάτων και των δημοκρατικών θεσμών πρέπει να αποτελέσει τον ακρογωνιαίο λίθο της διαδικασίας συμφιλίωσης στην περιοχή,

1. εκφράζει τη λύπη της για την καθυστέρηση που σημειώθηκε όσον αφορά την εφαρμογή της συμφωνίας της Λουζάκα και καταδικάζει έντονα τη συνέχιση των παραβιάσεων των ανθρωπίνων δικαιωμάτων, των συνοπτικών εκτελέσεων, των βασανιστηρίων, των παρενοχλήσεων και των βιασμών, της εθνοτικής προπαγάνδας, της παρακίνησης στην εθνοτική βία και την κατάταξη παιδιών στις στρατιωτικές δυνάμεις,

2. επιβεβαιώνει τη δέσμευσή της στη συμφωνία της Λουζάκα η οποία αντιπροσωπεύει τη μόνη πραγματική προοπτική μίας ειρήνης και μίας βιώσιμης ασφάλειας στην περιοχή των Μεγάλων Λιμνών και η οποία είναι βασική για την επιστροφή και την επανένταξη των προσφύγων και των εκτοπισθέντων στη χώρα καταγωγής τους,

3. καλεί όλα τα μέρη που εμπλέκονται στη σύγκρουση να επιδείξουν την απαραίτητη πολιτική βούληση και να προχωρήσουν άμεσα στην εφαρμογή της συμφωνίας της Λουζάκα καθώς και να απέχουν από κάθε δήλωση ή δράση που θα μπορούσε να διακυβεύσει την ειρηνευτική διαδικασία,

4. ως προς αυτό, εκφράζει την ικανοποίησή της για την ειδική σύνοδο του Συμβουλίου Ασφαλείας των Ηνωμένων Εθνών και απευθύνει έκκληση προς το όργανο αυτό να επιτρέψει χωρίς καθυστέρηση την αρχική παράταξη 5500 στρατιωτών των Ηνωμένων Εθνών με σκοπό να επιβλέψουν την εφαρμογή της συμφωνίας της Λουζάκα, σύμφωνα με την πρόταση του γενικού γραμματέα την οποία υποστήριξαν όλοι οι κρατικοί ηγέτες και η αντιπροσωπεία που παρευρέθη στην εν λόγω ειδική σύνοδο,

5. επιβεβαιώνει την εδαφική ακεραιότητα και την εθνική κυριαρχία της ΛΔΚ που περιλαμβάνει επίσης και τους φυσικούς πόρους της σύμφωνα με τις αρχές του Χάρτη των Ηνωμένων Εθνών και της Οργάνωσης Αφρικανικής Ενότητας (ΟΑΕ). Επαναλαμβάνει, στο πλαίσιο αυτό, την έκκλησή της για άμεση κατάπαυση των εχθροπραξιών και για την παραταγμένη απόσυρση όλων των ξένων δυνάμεων από την επικράτεια της ΛΔΚ βάσει της συμφωνίας της Λουζάκα και ζητά την παροχή εγγυήσεων όσον αφορά την ασφάλεια των συνόρων των γειτονικών χωρών,

6. καλεί τα μέρη του Κογκό που υπέγραψαν τη συμφωνία να αρχίσουν αμέσως τον εθνικό διάλογο για το μέλλον του Κογκό με τη συνεργασία εκπροσώπων της κοινωνίας των πολιτών. Καλεί επομένως τις αρχές της ΛΔΚ να απελευθερώσουν αμέσως όλους τους πολιτικούς κρατούμενους και να επιτρέψουν στα πολιτικά κόμματα να δραστηριοποιηθούν με σκοπό την προετοιμασία εκλογών,

7. καλεί όλους όσους υπέγραψαν τη συμφωνία της Λουζάκα να παράσχουν εγγυήσεις ασφάλειας και ελεύθερης κυκλοφορίας σε όλο το προσωπικό των Ηνωμένων Εθνών καθώς και στο προσωπικό που συνεργάζεται με αυτό και υπογραμμίζει ότι ένα παρόμοιο κλίμα συνεργασίας αποτελεί υποχρεωτική προϋπόθεση για την επιτυχία κάθε επιχείρησης των Ηνωμένων Εθνών,

8. ζητά τη διεξαγωγή διεθνούς έρευνας όσον αφορά όλα τα εγκλήματα και άλλες παραβιάσεις των ανθρωπίνων δικαιωμάτων που έχουν διαπραχθεί στην επικράτεια της ΛΔΚ προκειμένου να εντοπιστούν και να οδηγηθούν στη δικαιοσύνη οι υπεύθυνοι τους,

9. επικροτεί τον πρόσφατο διορισμό του πρώην προέδρου της Μποτσουάνα, του Sir Ketumile Masire ως παράγοντα διευκόλυνσης του ενδοκογκολέζικου διαλόγου που προβλέπει η συμφωνία της Λουζάκα,

10. εφιστά την προσοχή στην αποστολή την οποία ανέλαβε η ΕΕ με σκοπό τη στήριξη των προσπαθειών που αποσκοπούν στην εφαρμογή της συμφωνίας της Λουζάκα και ζητά από την Επιτροπή να λάβει χωρίς καθυστέρηση όλα τα κατάλληλα πολιτικά και υλικοτεχνικά μέτρα στην προοπτική μίας έγκυρης εφαρμογής της συμφωνίας,

11. καλεί το Συμβούλιο και τα κράτη μέλη να τηρήσουν τις δεσμεύσεις που έλαβαν σχετικά με τον έλεγχο των εξαγωγών όπλων προς την περιοχή και την πρόληψη της παράνομης πώλησης των όπλων αυτών, καθώς επίσης και του εμπορίου που χρηματοδοτεί την αγορά,

12. απευθύνει έκκληση προς την ΕΕ να ενισχύσει την ανθρωπιστική βοήθειά της προς την περιοχή ώστε να αντιμετωπιστεί το πρόβλημα της συνεχούς παρουσίας προσφύγων καθώς επίσης και την υποστήριξή της προς τις γειτονικές χώρες ώστε να τους επιτρέψει να βοηθήσουν τους επαναπατρισθέντες,

13. αναθέτει στους Συμπροέδρούς της να διαβιβάσουν το παρόν ψήφισμα στα μέρη που υπέγραψαν τη συμφωνία της Λουζάκα, στο Συμβούλιο ΑΚΕ-ΕΕ, στην Επιτροπή, στο Γενικό Γραμματέα των Ηνωμένων Εθνών, στην ΟΑΕ καθώς επίσης και στις κυβερνήσεις της Νοτίου Αφρικής, της Ζάμπιας και της Τανζανίας.

(1) Εγκρίθηκε από τη Συνέλευση Ίσης Εκπροσώπησης ΑΚΕ-ΕΕ στις 23 Μαρτίου 2000 στην Abuja (Νιγηρία).